Wie die zwölf Söhne Cennétigs ihren Tod fanden
Mac Líag .cc.
Dá mac déc Cheinnéidig cháid
meic Lorcáin meic Lachtna láin,
indésad dáib madh áil libh
amhail fúaradar oidhidh.
Dubh ocus Fionn, clú cen acht,
torchradar le h-Eoganacht,
Echthigern is Donnchúan cain
torchradar le Goisgenaibh.
Lachtna mac Cennéidigh chain
ba rí tenn ar Túathmumain,
ro marbsat h-Úi Floinn i fill
is h-Úi Chernaig cen choicill.
Mathgamain, cían bus chumain,
ar n-gabáil gíall for Mumain,
ní ráinic acht ó Thaidc thair
ar Úib Echach Chuirc Caisil.
Brían mac Cennéidig na cned,
ardrí Gall ocus Gáedel,
fer sochair soim in cach than,
adrochair le druing n-Danar.
Aed mac Cennéidig na cned
slúag Connacht, leó do letrad,
Domnall, Cléirchén, Anlúan ard
fa marb do galar glégarg.
Marcán díada, Día ro char,
fa chend ar cléirchib Muman,
ar forbad damliac co lí
ad-bath iar m-búaid n-aithrigi.
Acsin a n-oidid éicin
chloinde cróda Cennéidig,
sochaide ro chuir a n-éc,
robo maith an dá mac déc.